La Llei 6/1995, de 28 de juny, en el marc de les competències de la Generalitat de Catalunya de desenvolupament en matèria d'expropiació forçosa i règim local, i de la competència exclusiva de regulació del procediment administratiu derivat de la seva organització, va crear el Jurat d'Expropiació de Catalunya.
Aquesta Llei 6/1995 va ser desenvolupada pel Decret 202/2000, de 13 de juny, pel qual s'aprova el Reglament del Jurat d'Expropiació de Catalunya.
Transcorreguts gairebé deu anys, es va entendre necessari introduir canvis en la regulació i el funcionament del Jurat d'Expropiació, cosa que va portar a l'aprovació de la Llei 9/2005, de 7 de juliol, del Jurat d'Expropiació de Catalunya.
La Llei 9/2005, de 7 de juliol, ha suposat un canvi significatiu en la regulació del Jurat d'Expropiació de Catalunya, cosa que implica la necessària adaptació de la normativa reglamentària al nou marc legal, que ha de permetre igualment millorar el funcionament ordinari d'aquest òrgan, per adaptar-la a l'experiència pràctica assolida per aquest òrgan col·legiat permanent de la Generalitat de Catalunya que actua amb independència jeràrquica i de criteri.
El Reglament del Jurat d'Expropiació de Catalunya complementa la regulació legal, amb la voluntat d'afavorir la resolució consensuada de les controvèrsies, i potencia el tràmit d'avinença i la intervenció de les parts en la presa de decisions del Jurat d'Expropiació.
D'altra banda, millora el procediment intern de determinació del preu just, amb la voluntat de millorar en objectivitat i transparència, i per apropar el Jurat d'Expropiació a la ciutadania i als agents implicats.
Per tant, a l'empara del que preveuen els articles 39.1 i 40 de la Llei 13/2008, de 5 de novembre, de la Presidència de la Generalitat i del Govern, d'acord amb el Dictamen de la Comissió Jurídica Assessora, a proposta del conseller de Governació i Administracions Públiques i d'acord amb el Govern,
S'aprova el Reglament del Jurat d'Expropiació de Catalunya que figura a l'annex d'aquest Decret, que es dicta en desplegament i execució de la Llei 9/2005, de 7 de juliol, del Jurat d'Expropiació de Catalunya.
El Jurat d'Expropiació de Catalunya està adscrit al Departament de Governació i Administracions Públiques.
La constitució formal de les seccions del Jurat de la Catalunya Central i de l'Alt Pirineu i Aran, a què fa referència l'article 2.1 del Reglament, no es farà efectiva fins que s'acordi per decret del Govern, per a una millor planificació de la prestació dels serveis del Jurat que té encomanats.
Mentre no es produeixi aquesta creació, les seccions actualment existents assumeixen els assumptes dels àmbits territorials respectius.
Es deroga el Decret 202/2000, de 13 de juny, pel qual s'aprova el Reglament del Jurat d'Expropiació de Catalunya.
La base de dades de professionals creada a l'empara del Decret esmentat serà eliminada i retornada la documentació a les persones interessades, d'acord amb el que estableix la Llei orgànica 15/1999, de 13 de desembre, de protecció de dades de caràcter personal.
Aquest Decret entrarà en vigor als vint dies de la seva publicació.
Barcelona, 28 de juliol de 2009
Reglament del Jurat d'Expropiació de Catalunya
1.1 El Jurat d'Expropiació de Catalunya és un òrgan col·legiat permanent de la Generalitat de Catalunya que té la naturalesa i les funcions previstes en la Llei 9/2005, de 7 de juliol.
1.2 El Jurat d'Expropiació actua amb independència de criteri i gaudeix d'autonomia per a la consecució de les seves funcions, les quals exerceix amb imparcialitat, objectivitat i sotmetiment ple a les lleis i al dret.
2.1 El Jurat d'Expropiació de Catalunya s'estructura en les seccions territorials de Barcelona, Girona, Lleida, Tarragona, Terres de l'Ebre, Catalunya Central i Alt Pirineu i Aran.
2.2 La creació d'altres seccions territorials dels Jurat es fa per Decret del Govern, a proposta del titular o de la titular del Departament al qual estigui adscrit el Jurat d'Expropiació de Catalunya, d'acord amb la divisió territorial, i per una adequada prestació de les funcions que el Jurat té encomanades
3.1 Cada una de les seccions del Jurat d'Expropiació està formada pel president o presidenta, el secretari o secretària i les persones vocals següents:
Un funcionari o funcionària titulats superiors en els àmbits del dret i de l'economia, del cos superior d'administració de la Generalitat o del cos d'advocacia de la Generalitat o d'un d'equivalent, que acrediti experiència en matèria de valoracions.
Un funcionari o funcionària del cos de titulació superior de la Generalitat, amb la titulació que correspongui segons la naturalesa del bé o dret a valorar.
Dues persones titulades superiors en grau universitari que acreditin experiència en matèria de valoracions, proposades per acord de les entitats municipalistes.
Una persona en representació de les cambres, els col·legis professionals, les organitzacions empresarials o les associacions representatives de la propietat.
Un registrador o registradora de la propietat, o un notari o notària, designat o designada pel col·legi corresponent.
3.2 Els organismes que, d'acord amb l'apartat anterior, estiguin representats al Jurat, han de proposar els seus representants en el termini màxim d'un mes des que es produeixi la vacant.
3.3 Els nomenaments de les persones membres de cadascuna de les seccions es fan per resolució del conseller o consellera del Departament a què és adscrit el Jurat d'Expropiació de Catalunya.
La composició de cadascuna de les seccions es publica en el Diari Oficial de la Generalitat de Catalunya.
4.1 Els presidents o presidentes representen les respectives seccions en la demarcació territorial corresponent, sens perjudici de la representació institucional del Jurat, que correspon a qui presideix el plenari en els termes establerts en l'article 8 de la Llei 9/2005, de 7 de juliol, del Jurat d'Expropiació de Catalunya.
4.2 El president o presidenta de cada secció presideix les sessions, i li corresponen la resta de funcions que estableix aquest Reglament i la legislació vigent en matèria d'òrgans col·legiats.
Els o les vocals del Jurat d'Expropiació de Catalunya, en les seves actuacions com a membres d'aquest Jurat, exerceixen funcions públiques i actuen amb objectivitat i independència de criteri i han de guardar reserva sobre els assumptes dels quals tinguin coneixement per la seva condició.
6.1 El president o presidenta de la secció designa entre els membres de la secció corresponent, per a cada expedient i segons la naturalesa del bé a expropiar, el o la vocal ponent que fa la proposta de valoració, sens perjudici del que disposa l'article 11.3
6.2 Els o les vocals ponents han de tenir la titulació o titulacions requerides en funció de la naturalesa del bé a expropiar i les competències pròpies de la titulació.
A aquest efecte, s'apliquen preferentment les titulacions recollides en l'annex 3.
L'aplicació de titulacions diferents s'ha de justificar en l'expedient.
7.1 Correspon a la secretaria de cadascuna de les seccions del Jurat l'exercici de les funcions establertes en aquest Reglament i, en particular:
a) Rebre i registrar els escrits relatius a cadascun dels expedients de què coneix la secció.
b) Requerir les parts interessades per tal que completin, millorin o aclareixin la documentació aportada, així com donar-los trasllat dels escrits, valoracions i al·legacions formulats per les altres parts interessades.
c) Dirigir la tramitació dels expedients.
d) Trametre al o a la vocal ponent o personal assessor l'expedient o les actuacions amb la finalitat que prepari la proposta de valoració.
e) Practicar les citacions per a les reunions de la secció, amb la convocatòria prèvia del president o presidenta, i fer arribar l'índex o les ponències dels assumptes que hagin d'examinar-se en cada sessió.
f) Testimoniar la documentació lliurada.
h) Portar el registre i arxiu de les resolucions de la secció.
i) Notificar les resolucions a les parts interessades.
7.2 Les funcions enumerades en l'apartat anterior són exercides pel secretari o secretària corresponent amb el suport del personal funcionari que sigui necessari per tal de garantir el compliment d'aquelles.
8.1 Les persones membres del Jurat estan sotmeses als supòsits d'abstenció i recusació d'acord amb el que disposen els articles 5.2 de la Llei 9/2005, de 7 de juliol, del Jurat d'Expropiació de Catalunya, i 28 i 29 de la Llei 30/1992, de 26 de novembre, de règim jurídic de les administracions públiques i del procediment administratiu comú.
8.2 Corresponen a la secció corresponent les funcions que els articles 28 i 29 de la Llei 30/1992, de 26 de novembre, atribueixen al superior jeràrquic de la persona afectada per una causa d'abstenció o recusació.
La secció ha d'acordar el que correspongui havent escoltat el o la membre afectat.
En l'adopció de l'acord no hi ha de participar el o la membre afectat i la seva presència no computa a efectes de quòrum.
9.1 Els presidents o presidentes i els o les vocals del Jurat d'Expropiació de Catalunya estan sotmesos al règim d'incompatibilitats recollit en l'article 5.1 de la Llei 9/2005, de 7 de juliol, del Jurat d'Expropiació de Catalunya.
9.2 L'incompliment del règim d'incompatibilitats, així com del deure de reserva a què es refereix l'article 5 d'aquest Reglament, faculta al president o presidenta per posar aquest fet en coneixement de l'òrgan que el va proposar, a l'efecte, si escau, de la seva substitució, sense perjudici de les responsabilitats que se'n puguin derivar.
En el cas que no es procedeixi a la seva substitució, es posarà en coneixement de la persona que el va nomenar, a l'efecte que, mitjançant expedient contradictori, determini si és procedent el seu cessament.
10.1 Els o les membres del Jurat tenen dret a les retribucions per assistència a reunions d'òrgans col·legiats que el Govern determini, d'acord amb la normativa vigent d'indemnitzacions per raó de servei de la Generalitat de Catalunya.
10.2 Els o les vocals ponents tenen dret a les retribucions per informe emès, que es determinin per acord de Govern.
11.1 El Jurat d'Expropiació de Catalunya es pot dotar de personal funcionari que col·labori en la realització de les tasques de valoració.
Aquest personal pot assistir, si escau, a les sessions del Jurat amb caràcter previ a la presa de decisió, sense tenir dret a indemnitzacions per raó d'assistència a les sessions del Jurat.
11.2 El personal assessor ha de tenir la titulació o titulacions requerides en funció de la naturalesa del bé a expropiar i les competències pròpies de la titulació en els termes de l'annex 3 del Reglament i resta sotmès al règim d'incompatibilitats del personal al servei de l'Administració de la Generalitat.
11.3 El president o presidenta de la secció, d'acord amb els criteris establerts per acord de la secció corresponent, pot encarregar la realització de la proposta de valoració o de resolució de recurs de reposició al personal assessor, que s'emetrà en el termini establert en aquest Reglament.
12.1 El Ple del Jurat d'Expropiació de Catalunya el constitueixen els presidents o les presidentes, els secretaris o secretàries i els vocals de cada secció.
El president o presidenta del ple representa el Jurat d'Expropiació de Catalunya.
El torn de presidència s'estableix per ordre alfabètic de les seccions, i actua com a secretari o secretària el de la secció corresponent.
12.2 El Ple es reuneix ordinàriament tres vegades a l'any.
El president o presidenta pot convocar sessions extraordinàries a iniciativa pròpia o a proposta dels o les presidentes de dues seccions.
12.3 El Ple, al marge de les funcions legalment atribuïdes, pot acordar la creació de ponències tècniques que analitzin i informin el ple sobre criteris de valoració i jurisprudència en matèria d'expropiació forçosa, així com la realització d'activitats formatives en aquests àmbits, fixar els criteris d'elaboració de les memòries, o qualsevol altra qüestió relacionada amb les funcions del Jurat.
13.1 L'inici del procediment es produeix amb la tramesa de l'expedient de preu just per part de les administracions expropiants al Jurat, en el termini establert en l'article 9.1 de la Llei 9/2005, de 7 de juliol, del Jurat d'Expropiació de Catalunya, que ha de contenir, com a mínim, els documents següents:
El full d'apreuament de l'Administració expropiant o de la persona beneficiària, si n'hi ha.
La descripció física i jurídica detallada dels béns i drets afectats, d'acord amb la documentació que, amb caràcter orientatiu, segons la naturalesa del bé a expropiar, s'especifica en l'annex 1 d'aquest Reglament.
El full d'apreuament de la persona expropiada, o constància fefaent del fet que li ha estat requerit o, en els supòsits previstos per la Llei d'expropiació forçosa, d'haver-se notificat a la Fiscalia de l'Estat.
La designació d'un interlocutor o interlocutora que representa l'Administració expropiant quan la seva compareixença en el Jurat sigui requerida pel president o presidenta.
13.2 Revisat l'expedient pel secretari o secretària, si aquest és incomplet, ha de comunicar a l'Administració expropiant els documents que falten per tal que, en un termini d'entre 10 dies i un mes, els aporti.
Quan, d'acord amb l'article 9.2 de la Llei 9/2005, de 7 de juliol, del Jurat d'Expropiació de Catalunya, el o la titular del bé o dret a expropiar presenti directament el full d'apreuament al jurat, el secretari o secretària ha de requerir l'administració expropiant perquè presenti l'expedient en el mateix termini.
13.3 En el termini de deu dies a comptar de la recepció de l'expedient complet, o un cop transcorregut el termini atorgat per completar-lo, s'ha de notificar a les parts la data de recepció, el número de l'expedient, el termini màxim de resolució, la data prevista pel tràmit d'avinença i el sentit i els efectes del silenci administratiu.
13.4 Els o les vocals ponents o, si escau, el personal assessor, disposen d'un termini màxim d'un mes per formular les propostes de valoració de preu just, a comptar des de la notificació de la seva designació i la tramesa de la documentació de l'expedient corresponent.
Aquest termini es pot ampliar fins a un màxim de dos mesos, per les causes de pròrroga que estableix l'article 12.2 de la Llei 9/2005, de 7 de juliol, del Jurat d'Expropiació de Catalunya.
13.5 El Jurat, en qualsevol moment del procediment, pot acordar sol·licitar a les parts que ampliïn, aclareixin o completin la documentació presentada, i suspendre el termini per resoldre.
13.6 Amb caràcter excepcional, el Jurat pot requerir a altres persones interessades l'aportació de documentació complementària i, fins i tot, del full d'apreuament.
13.7 Les parts interessades poden formular, durant la tramitació de l'expedient, i sempre abans que el Jurat hagi resolt l'expedient de preu just, les al·legacions i proposar o aportar les proves que considerin oportunes.
13.8 El Jurat pot inadmetre un expedient o una sol·licitud de preu just en supòsits de manca de legitimació, en cas que l'expedient no es pugui qualificar d'expropiatori, o en qualsevol dels supòsits d'inadmissió establerts per la normativa de procediment administratiu.
13.9 En els supòsits de manca de competència de la secció del Jurat per motius territorials, el secretari o secretària de la secció que hagi rebut l'expedient l'ha de trametre amb la màxima celeritat a la secció competent, o al jurat provincial d'expropiació, si escau.
14.1 El president o presidenta de la secció convoca les sessions del Jurat mitjançant el secretari o secretària, amb un termini mínim d'una setmana d'antelació, si bé per raons d'urgència es pot fer amb 48 hores d'antelació.
14.2 La convocatòria ha d'incloure els informes dels o de les vocals ponents o del personal assessor tècnic i qualsevol altra documentació necessària en relació amb els expedients inclosos en l'ordre del dia.
14.3 La convocatòria i la tramesa de documents de la secció del Jurat s'han de fer per mitjans electrònics.
14.4 La secció del Jurat s'entén vàlidament constituïda quan es compleixi el quòrum de l'article 7.1 de la Llei 9/2005, de 7 de juliol, del Jurat d'Expropiació de Catalunya.
15.1 El tràmit d'avinença es porta a terme, si les dues parts ho sol·liciten expressament, en el dia i l'hora indicats en la notificació d'inici del procediment.
Si a la sessió d'avinença les parts adopten un acord, aquest serà vinculant per a les parts.
15.2 Les parts poden ser assistides pels assessors o assessores que considerin convenients i poden actuar mitjançant una persona representant degudament facultada per adoptar acords en defensa dels seus interessos.
Els acords adoptats per les persones mandatàries verbals han de ser ratificats en el termini d'un mes pel seu mandant per tal de ser ferms.
15.3 Les parts poden, de mutu acord, en qualsevol moment anterior o durant la sessió d'avinença, o un cop finalitzada aquesta sense acord, sol·licitar al Jurat que acordi la suspensió del procediment per negociació.
La suspensió s'acorda pel termini que sol·licitin les parts o, si no ho han determinat, per un termini mínim d'un mes, i es pot prorrogar a sol·licitud conjunta de les parts.
El termini màxim de suspensió, incloses les pròrrogues, és d'un any.
16.1 El president o presidenta de la secció corresponent, de manera motivada per raó de l'especial rellevància de l'assumpte o la transcendència del cas, un cop produïda la proposta de valoració, pot convocar a una sessió prèvia a la sessió de determinació del preu just a l'interlocutor o interlocutora de l'Administració expropiant i a la persona expropiada, que hi pot comparèixer personalment o degudament representada.
16.2 L'interlocutor o interlocutora de l'Administració expropiant i la persona expropiada, si assisteixen, poden fer al·legacions en relació amb l'expedient de referència i, si escau, acordar l'avinença prevista en l'article 15.
Una vegada complert el tràmit, la secció del Jurat es pot reunir per prendre l'acord reservadament.
17.1 En la sessió de preu just, la secció del Jurat es reuneix per prendre acords en relació amb la valoració dels expedients en què les parts no han arribat a un acord en la sessió d'avinença o hi han renunciat, i per resoldre els recursos interposats en via administrativa contra acords del Jurat.
La secció del Jurat també pot prendre acords sobre altres qüestions o incidències relatives als expedients inclosos en l'ordre del dia.
17.2 Durant la sessió, el o la vocal ponent o la persona assessora tècnica presenta el seu informe i proposta de valoració.
La resta de persones membres poden formular les preguntes i sol·licituds d'aclariment que considerin oportunes.
17.3 Els informes de valoració motiven els acords de preu just del Jurat, i han de contenir, com a mínim:
Els antecedents de fet, en els quals s'ha de fer constar la descripció física i jurídica del bé o dret a expropiar, i la quantia proposada pels fulls d'apreuament de les parts amb explicació succinta del criteri de valoració utilitzat per cada una.
La justificació del criteri de valoració a utilitzar, fonamentat en el que estableixen la normativa sobre expropiació forçosa i valoracions, en relació amb les circumstàncies jurídiques i físiques del bé o dret a expropiar.
La valoració de cada una de les partides o unitats que conformen el total de la valoració, amb la justificació del valor proposat per a cada partida o unitat.
La proposta de preu just o de resolució escaient.
17.4 Els informes de valoració no han d'estar vinculats pel que manifestin les parts en els seus fulls d'apreuament, les quals no els poden modificar ni substituir un cop l'expedient de preu just ha estat iniciat pel Jurat, sense perjudici del principi de congruència.
18.1 Els acords del Jurat s'adopten per majoria simple de les persones membres presents, si bé els o les vocals que ho considerin poden fer vots particulars, en cas de desacord amb la decisió del Jurat.
En cas d'empat, el president o presidenta exerceix el vot de qualitat.
18.2 El secretari o secretària de la secció ha de notificar l'acord a les parts en el termini màxim de deu dies a comptar de la data d'aprovació de l'acta de la sessió en què es va prendre l'acord.
18.3 El Jurat ha de prendre un acord sobre el preu just dels béns i drets objecte d'expropiació, de manera motivada amb justificació expressa dels criteris utilitzats per a la valoració, en el termini de dos mesos a comptar de l'endemà del registre d'entrada de l'expedient de preu just.
18.4 El termini establert en l'apartat 17.3 pot ser prorrogat fins a un màxim de quatre mesos si la naturalesa dels afers a considerar en l'expedient expropiatori aconsella que s'inspeccionin directament sobre el terreny els béns o els drets expropiables o bé si la complexitat de l'assumpte ho requereix.
Aquesta pròrroga ha de ser formalment acordada i notificada a les parts.
18.5 El termini per prendre l'acord resta suspès mentre no es completa l'expedient de preu just, des de la notificació del requeriment a la persona interessada per a l'aportació de documents fins al seu compliment, o el transcurs del termini atorgat a l'efecte.
18.6 El preu just acordat no pot ser superior al global sol·licitat per la persona titular del bé o dret a expropiar ni inferior a l'apreuament global plantejat per l'administració expropiant, llevat que es detectin errors materials en les valoracions de les parts, que s'han de solucionar en el tràmit previ d'incidències.
18.7 El Jurat pot acordar la suspensió, en el supòsit de l'article 15.3 d'aquest Reglament, i excepcionalment quan hi hagi un conflicte judicial entre les parts el contingut del qual afecti directament la determinació del preu just per part del Jurat.
19.1 El Jurat d'Expropiació ha de donar publicitat dels acords adoptats a la seva pàgina web i a la memòria anual.
La publicitat dels acords ha de contenir les dades físiques i jurídiques del bé o dret expropiat, el preu just acordat pel Jurat i un resum de l'informe de valoració, on consti el criteri de valoració adoptat i la seva justificació.
En cap cas s'han de fer públiques les dades de la persona o persones titulars del bé o dret expropiat, i s'han d'ometre les dades que puguin raonablement identificar-los.
19.2 La memòria anual s'ha d'elaborar per seccions, i s'hi ha de detallar l'activitat que s'ha dut a terme durant l'any.
S'hi inclouen tots els acords de preu just adoptats durant l'any i els que, tot i no ser de preu just, adoptin criteris o decisions que puguin ser considerats com un precedent o criteri de la secció en relació amb les valoracions o el procediment de preu just.
Correspon al Ple l'aprovació de la memòria anual del Jurat, que integra les de totes les seccions.
Expedients expropiatoris per ministeri de la llei
20.1 Les sol·licituds d'acord de preu just que presentin els o les particulars basant-se en el procediment expropiatori per ministeri de la llei han de contenir els documents que acreditin que han transcorregut els terminis i s'han complert els tràmits legalment establerts, i aportar el full d'apreuament corresponent, d'acord amb la documentació que, amb caràcter orientatiu, s'indica en l'annex 2 d'aquest Reglament.
20.2 Les sol·licituds han de ser revisades pel secretari o secretària del Jurat en el tràmit d'incidències i, si escau, ha de sol·licitar a la persona interessada que aporti els documents que faltin en un termini màxim de deu dies.
Transcorregut aquest termini sense que s'hagin aportat els documents, o en cas que no s'acrediti el compliment dels tràmits i terminis establerts, l'expedient s'ha d'incloure a l'ordre del dia de la propera sessió de preu just, per tal que el Jurat acordi, si escau, la inadmissió.
20.3 En cas que s'admeti la sol·licitud, el secretari o secretària ha de requerir l'Administració expropiant que presenti el seu full d'apreuament, acompanyat de la documentació urbanística necessària, en el termini màxim d'un mes.
L'Administració pot aportar el full d'apreuament, sens perjudici que pugui manifestar, si escau, la improcedència de l'expropiació, la manca de competència, l'existència d'altres administracions implicades o altres al·legacions o manifestacions que consideri adients.
20.4 Transcorregut el termini, la secció del Jurat inicia el procediment, sense perjudici de poder desestimar la sol·licitud de preu just motivadament, per alguna de les causes que estableix la legislació urbanística.
20.5 La decisió del Jurat sobre l'estimació o desestimació de la tramitació de l'expedient no està en cap cas vinculada al que manifesti l'Administració amb relació a si escau o no la tramitació de l'expedient expropiatori, sens perjudici que es puguin tenir en compte els documents o proves que s'aportin a l'expedient.
21.1 Els acords de les seccions del Jurat exhaureixen la via administrativa i són susceptibles de recurs potestatiu de reposició en el termini d'un mes de la notificació o ser impugnats directament davant la jurisdicció contenciosa administrativa.
21.2 En la tramitació del recurs de reposició, s'ha de donar trasllat del recurs a les altres parts interessades, per tal que puguin formular al·legacions en el termini màxim de deu dies, i un cop formulades, s'ha de donar trasllat del recurs i les al·legacions presentades al o a la vocal ponent o personal assessor que va emetre informe i proposar la valoració, per tal que formuli una proposta de resolució en el termini màxim de deu dies, transcorregut el qual, el Jurat ha de resoldre el recurs en el termini màxim d'un mes legalment establert.
Quan l'expedient de preu just és iniciat a iniciativa de les administracions públiques
A l'efecte de donar compliment a l'article 9, apartats 2 i 4, de la Llei 9/2005, de 7 de juliol, del Jurat d'Expropiació de Catalunya, amb caràcter orientatiu, els expedients han de constar de la documentació següent, que s'ha de presentar degudament foliada i indexada:
Certificat registral de domini i càrregues o nota simple informativa actualitzada.
Certificat municipal d'usos i aprofitament de la finca, i estat actual d'ocupació i activitats.
Càlcul i justificació, pels serveis municipals, de l'aprofitament urbanístic a considerar, en especial el càlcul de l'aprofitament mitjà ponderat del polígon fiscal.
Acta prèvia d'ocupació i acta d'ocupació, quan correspongui.
En el cas del desnonament d'arrendataris,
A banda, les parts interessades poden adjuntar qualsevol altra documentació que considerin convenient per als seus interessos.
Quan l'expedient és iniciat pels o per les particulars, per ministeri de la llei, a l'empara de l'article 108 del Decret legislatiu 1/2005, de 26 de juliol, pel qual s'aprova el Text refós de la Llei d'urbanisme
A l'efecte de donar compliment a l'article 9, apartats 2 i 4, de la Llei 9/2005, de 7 de juliol, del Jurat d'Expropiació de Catalunya, amb caràcter orientatiu, els expedients que s'iniciïn per ministeri de la llei han de constar de la documentació següent, que s'ha de presentar degudament foliada i indexada:
Constància fefaent d'haver formulat advertiment a l'Administració expropiant de la intenció d'iniciar l'expedient per ministeri de la llei.
Constància fefaent d'haver presentat el full d'apreuament de la propietat en el termini establert per la llei.
Certificat registral de domini i càrregues.
Fitxa cadastral de la finca, emesa pel Centre de Gestió Cadastral.
b) Si es tracta de finques arrendades que estan afectades per un expedient per ministeri de la llei instat pels propietaris o propietàries
A banda, les parts interessades poden adjuntar aquella altra documentació que considerin convenient per als seus interessos.
Persones vocals ponents o assessores a designar preferentment, segons la naturalesa del bé a expropiar:
Sòl urbà i habitatges: arquitectes.
Instal·lacions i activitats industrials: enginyers industrials i enginyers agrònoms.
Explotacions ramaderes escorxadors i indústries càrnies: veterinaris i enginyers agrònoms.
Finques d'aprofitament forestal: enginyers forestals.
Explotacions mineres o equivalents: enginyers de mines.
Infraestructures viàries: enginyers de camins, canals i ports.
Les titulacions abans esmentades poden ser equiparables a d'altres equivalents, d'acord amb les titulacions curriculars que s'aprovin.